VSRS Sklep Uv 6/2022
Sodna praksa Vrhovnega sodišča, 2022-03-31

mag. Tatjana Steinman (preds.), dr. Erik Kerševan (poroč.), Andrej Kmecl

volitve v Državni zbor - zavrnitev liste kandidatov - pritožba zoper zavrnitev liste kandidatov - pravočasnost pritožbe - prepozna pritožba - zavrženje pritožbe

Za presojo pravočasnosti vložene pritožbe je bistveno, ne samo kdaj se je pritožnik seznanil z odločitvijo in razlogi zanjo, ampak tudi, kdaj je Vrhovno sodišče prejelo pritožbo. Ker sam pritožnik v pritožbi navaja, da je izpodbijano odločbo osebno prevzel dne 28. 3. 2022 ob 12.45 uri, se je upoštevaje navedeni datum in čas seznanitve pritožbeni rok iztekel 30. 3. 2022 ob isti uri. Ker je Vrhovno sodišče pritožbo prejelo šele naslednji dan, to je 31. 3. 2022 ob 8.00 uri (podatki na dohodnem žigu), je ta prepozna, ne glede na to, kdaj je bila vložena priporočeno po pošti. Zaradi posebne zakonske ureditve v ZVDZ glede rokov in načina vlaganja vlog z namenom zakonite in pravočasne izvedbe volitev v Državni zbor je izključena uporaba drugih procesnih zakonov, v katerih se dan oddaje priporočene pošiljke na pošto šteje za dan, ko je organ prejel vlogo.

1. Volilna komisija IV. volilne enote (v nadaljevanju VKVE) je 25. 3. 2022 izdala odločbo, s katero je zavrnila listo kandidatov koalicije ZOS – Zavezništvo osvobodimo Slovenijo (v nadaljevanju ZOS).

2. Zoper navedeno odločbo je bila vložena pritožba, v kateri pritožnik navaja, da jo vlaga v skladu s pravnim poukom in določbami 105. člena Zakona o volitvah v državni zbor (v nadaljevanju ZVDZ). Pojasnjuje, da je izpodbijano odločbo osebno prevzel v tajništvu VKVE dne 28. 3. ob 12.45 uri.

3. V nadaljevanju nasprotuje razlogom izpodbijane odločbe in predlaga, naj jo Vrhovno sodišče razveljavi, VKVE pa naloži, da ga pozove k popravku in dopolnitvi dokumentacije in šele nato izda novo odločbo, enako kot so to storile druge volilne komisije volilnih enot.

5. ZVDZ v 105. členu določa, da se zoper odločbo volilne komisije lahko vloži pritožba na sodišče, pristojno za upravne spore, v 48 urah po prejemu odločbe (pri odstavek). Roki po tem zakonu tečejo ne glede na nedelje, državne praznike in druge dela proste dneve (prvi odstavek 4. člena). Vloge, ki so po tem zakonu vezane na roke, se vlagajo neposredno pri pristojnih organih (drugi odstavek istega člena).

6. Iz teh določb izhaja, da mora pritožnik vložiti pritožbo zoper odločbo volilne komisije v 48 urah od prejema odločbe neposredno pri sodišču. Če sodišče prejme vlogo po izteku tega roka, je pritožba vložena prepozno. Glede tega je Vrhovno sodišče ob sklicevanju na stališča Ustavnega sodišča tudi že pojasnilo, da je zakonodajalec z izvedbo volilnega postopka uveljavil drugačno ureditev glede rokov in načina izvedbe posameznih opravil v tem postopku, kot sicer velja za druge pravne postopke. Izpostavilo je, da je volilno pravico mogoče izvrševati samo v organizirano vodenem postopku, ki je časovno kontinuiran in da morajo zato vsi organi, ki so pooblaščeni za odločanje v tem postopku, upoštevati naravo uresničevanja volilne pravice, hkrati pa morajo to upoštevati tudi vsi udeleženci tega postopka (tako Ustavno sodišče npr. v odločbi Up-2385/08-7 z dne 9. 9. 2008). Prav zaradi take posebne ureditve je pri sodišču organizirana dežurna služba, ki omogoča, da se vloge v volilnih zadevah v času teka volilnih opravil lahko vlagajo tudi ob nedeljah, državnih praznikih in drugih dela prostih dnevih.

Ob tem Ustavno sodišče dodatno poudarja, da so pravila, po katerih je treba kandidature vložiti, natančno in strogo določena ter vnaprej znana, od kandidatov pa se pričakuje, da jih poznajo in da poskrbijo za njihovo izpolnitev. Poudarjen časovni vidik pri urejanju volilnega postopka je razviden tudi iz ureditve teka rokov za vložitev pravnih sredstev in odločanje pristojnih organov, pri čemer opozarja na 4. člen ZVDZ.

7. Po obrazloženem je za presojo pravočasnosti vložene pritožbe bistveno, ne samo kdaj se je pritožnik seznanil z odločitvijo in razlogi zanjo, ampak tudi, kdaj je Vrhovno sodišče prejelo pritožbo.

8. Ker sam pritožnik v pritožbi navaja, da je izpodbijano odločbo osebno prevzel dne 28. 3. 2022 ob 12.45 uri, se je upoštevaje navedeni datum in čas seznanitve pritožbeni rok iztekel 30. 3. 2022 ob isti uri. Ker je Vrhovno sodišče pritožbo prejelo šele naslednji dan, to je 31. 3. 2022 ob 8.00 uri (podatki na dohodnem žigu), je ta prepozna, ne glede na to, kdaj je bila vložena priporočeno po pošti. Kot pojasnjeno, je zaradi posebne zakonske ureditve v ZVDZ glede rokov in načina vlaganja vlog z namenom zakonite in pravočasne izvedbe volitev v Državni zbor izključena uporaba drugih procesnih zakonov, v katerih se dan oddaje priporočene pošiljke na pošto šteje za dan, ko je organ prejel vlogo (npr. drugi odstavek 68. člena Zakona o splošnem upravnem postopku ali drugi odstavek 112. člena Zakona o pravdnem postopku).

9. Prepozno pritožbo je Vrhovno sodišče zavrglo ob primerni uporabi 2. točke prvega odstavka 36. člena Zakona o upravnem sporu v zvezi s četrtim odstavkom 105. člena ZVDZ.

Sklep Uv 4/2017 z dne 6. 11. 2017. Ta je bil sicer izdan v zvezi s kandidacijskim postopkom za volitve članov državnega sveta po določbah Zakona o državnem svetu (ZDSVe), kjer pa se v skladu z njegovim 10. členom glede štetja rokov in načina vložitve pritožbe upošteva 4. člen ZVDZ.

Glej npr. sklep U-I-360/18 z dne 21. 1. 2021, 16. točka obrazložitve.

Zakon o volitvah v državni zbor (1992) - ZVDZ  - člen 4, 4/1, 105

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.